ระเบียบกองอาสารักษาดินแดนระเบียบกองอาสารักษาดินแดนว่าด้วยบัตรประจำตัวผู้บังคับบัญชา เจ้าหน้าที่ และสมาชิกกองอาสารักษาดินแดนพ.ศ. ๒๕๕๖ โดยที่เป็นการสมควรปรับปรุงระเบียบกองอาสารักษาดินแดนว่าด้วยบัตรประจำตัวผู้บังคับบัญชา เจ้าหน้าที่ และสมาชิกกองอาสารักษาดินแดน ให้เหมาะสมยิ่งขึ้นอาศัยอำนาจตามความในมาตรา ๓๐ แห่งพระราชบัญญัติกองอาสารักษาดินแดนพ.ศ. ๒๔๙๗ ซึ่งแก้ไขเพิ่มเติมโดยพระราชบัญญัติกองอาสารักษาดินแดน (ฉบับที่ ๒) พ.ศ.๒๕๐๔ รัฐมนตรีว่าการกระทรวงมหาดไทย และรัฐมนตรีว่าการกระทรวงกลาโหมจึงออกระเบียบไว้ ดังต่อไปนี้ข้อ ๑ ระเบียบนี้เรียกว่าระเบียบกองอาสารักษาดินแดนว่าด้วยบัตรประจำตัว ผู้บังคับบัญชา เจ้าหน้าที่และสมาชิกกองอาสารักษาดินแดน พ.ศ. ๒๕๕๖ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ให้ยกเลิกระเบียบกองอาสารักษาดินแดนว่าด้วยบัตรประจำตัว ผู้บังคับบัญชาเจ้าหน้าที่ และสมาชิกกองอาสารักษาดินแดน พ.ศ. ๒๕๒๘ข้อ ๔ผู้มีสิทธิมีบัตรประจำตัวตามระเบียบนี้ ได้แก่ ผู้บังคับบัญชา เจ้าหน้าที่และสมาชิกกองอาสารักษาดินแดนข้อ ๕บัตรประจำตัวผู้บังคับบัญชา เจ้าหน้าที่ และสมาชิกกองอาสารักษาดินแดนให้เป็นไปตามแบบท้ายระเบียบนี้ โดยมีลักษณะ ดังต่อไปนี้(๑) เป็นบัตรแข็ง สีขาว ขนาดกว้าง ๕.๕ เซนติเมตร ยาว ๘.๕ เซนติเมตรใช้ทั้งสองด้าน(๒) ด้านหน้าของบัตร มีแถบธงไตรรงค์ตามแนวตั้ง กว้าง ๑.๒ เซนติเมตรยาวตลอดส่วนกว้างของบัตร มีรูปสมเด็จพระนเรศวรมหาราชทรงช้างภายในวงกลมสีแดงขนาดเส้นผ่าศูนย์กลาง ๒ เซนติเมตร อยู่ค่อนไปด้านบนและมีข้อความระบุว่า กองอาสารักษาดินแดน กระทรวงมหาดไทยบัตรประจำตัวผู้บังคับบัญชา เจ้าหน้าที่ และสมาชิกกองอาสารักษาดินแดน ประเภทสำรองประเภทประจำกอง หรือประเภทกองหนุน แล้วแต่กรณี เลขที่บัตร วันออกบัตร บัตรหมดอายุ(๓) ด้านหลังของบัตร มีข้อความระบุเลขประจำตัวประชาชนของผู้ถือบัตรยศ ชื่อ ตำแหน่ง สังกัดเจ้าของบัตร ลายมือชื่อผู้ออกบัตรด้านซ้ายของบัตรติดรูปถ่ายมีลายมือชื่อเจ้าของบัตร และหมู่โลหิตของเจ้าของบัตรและมีตรากองอาสารักษาดินแดน ประทับกึ่งกลางบัตรโดยให้ทาบรูปในบัตรด้วย(๔) รูปถ่ายติดบัตรให้ใช้ขนาดกว้าง ๒.๕ เซนติเมตร ยาว ๓ เซนติเมตรหน้าตรงไม่สวมหมวก แต่งเครื่องแบบผู้บังคับบัญชา หรือเจ้าหน้าที่หรือสมาชิกกองอาสารักษาดินแดน ตามตำแหน่งหน้าที่ของเจ้าของบัตรข้อ ๖การขอมีบัตรประจำตัวผู้บังคับบัญชาเจ้าหน้าที่และสมาชิกกองอาสารักษาดินแดนประเภทประจำกองให้ยื่นคำขอตามแบบท้ายระเบียบนี้ พร้อมรูปถ่ายจำนวน ๓รูปต่อผู้บังคับบัญชาเหนือตนขึ้นไปเพื่อเสนอต่อผู้ออกบัตรดำเนินการออกบัตรประจำตัวให้การขอมีบัตรประจำตัวสมาชิกกองอาสารักษาดินแดน ประเภทสำรอง และประเภทกองหนุนให้ยื่นคำขอตามแบบท้ายระเบียบนี้ พร้อมรูปถ่ายจำนวน ๓ รูปกรณีผู้ที่มีภูมิลำเนาหรือถิ่นที่อยู่ในภูมิภาคให้ยื่นคำขอต่อผู้บังคับการกองอาสารักษาดินแดนจังหวัดที่ตนมีภูมิลำเนาหรือถิ่นที่อยู่สำหรับผู้ที่มีภูมิลำเนาหรือที่อยู่ในส่วนกลาง ให้ยื่นต่อหัวหน้าฝ่ายอำนวยการกองบัญชาการกองอาสารักษาดินแดนข้อ ๗อายุบัตรประจำตัวตามระเบียบนี้มีกำหนด ๖ ปี นับแต่วันออกบัตรถ้าผู้ถือบัตรพ้นจากการเป็นสมาชิกกองอาสารักษาดินแดนหรือพ้นจากตำแหน่งหน้าที่หรือย้ายสังกัดให้เป็นอันหมดสิทธิที่จะใช้บัตรประจำตัวนั้นต่อไปและให้ผู้นั้นส่งมอบบัตรประจำตัวคืนแก่ผู้ออกบัตรโดยในส่วนภูมิภาคให้ส่งคืนต่อผู้บังคับการกองอาสารักษาดินแดนจังหวัดและในส่วนกลางให้ส่งคืนต่อหัวหน้าฝ่ายอำนวยการ กองบัญชาการกองอาสารักษาดินแดนภายใน ๓๐ วันนับจากวันที่พ้นจากการเป็นสมาชิกกองอาสารักษาดินแดนหรือพ้นจากตำแหน่งหน้าที่หรือย้ายสังกัดข้อ ๘ในกรณีที่ผู้ถือบัตรประจำตัวได้เลื่อนชั้นหรือยศให้ผู้นั้นยื่นขอบัตรประจำตัวใหม่ตามยศหรือตำแหน่งใหม่ ภายใน ๓๐ วันนับแต่วันเลื่อนชั้นหรือยศกรณีบัตรประจำตัวของผู้ใดชำรุดหรือสูญหายให้ผู้นั้นรีบรายงานต่อผู้บังคับบัญชาของตนโดยในส่วนกลางให้รายงานต่อหัวหน้าฝ่ายอำนวยการ กองบัญชากองอาสารักษาดินแดนและในส่วนภูมิภาคให้รายงานต่อผู้บังคับการกองอาสารักษาดินแดนจังหวัดให้ทราบเป็นลายลักษณ์อักษรโดยด่วนและแจ้งความต่อเจ้าหน้าที่ตำรวจท้องที่กรณีบัตรประจำตัวสูญหายเพื่อเป็นหลักฐานขอมีบัตรประจำตัวใหม่ภายใน ๓๐ วัน นับแต่วันรายงานหรือวันแจ้งความและให้เจ้าหน้าที่ผู้ออกบัตรประจำตัวเรียกบัตรที่ชำรุดนั้นคืนข้อ ๙บัตรที่เรียกคืนตามข้อ ๗ และข้อ ๘ให้จัดการทำลายตามระเบียบสำนักนายกรัฐมนตรีว่าด้วยงานสารบรรณข้อ ๑๐เมื่อได้ออกบัตรประจำตัวผู้บังคับบัญชาเจ้าหน้าที่และสมาชิกกองอาสารักษาดินแดนให้แก่ผู้ใดแล้วให้เจ้าหน้าที่สำเนารายการบัตรประจำตัวไว้เป็นหลักฐานตามแบบระเบียบนี้และให้แยกเก็บไว้เป็นหมวดหมู่เพื่อสะดวกแก่การตรวจค้นข้อ ๑๑ให้เจ้าหน้าที่ผู้ดำเนินการออกบัตรประจำตัวผู้บังคับบัญชา เจ้าหน้าที่และสมาชิกกองอาสารักษาดินแดน จัดให้มีทะเบียนควบคุมการออกบัตรประจำตัวขึ้นไว้โดยให้ใช้เลขลำดับในทะเบียนควบคุมการออกบัตรเป็นเลขที่ของบัตรเมื่อครบปีให้เริ่มเลขใหม่ข้อ ๑๒ให้ผู้ดำรงตำแหน่งต่อไปนี้เป็นผู้ออกบัตรประจำตัวผู้บังคับบัญชาเจ้าหน้าที่ และสมาชิกกองอาสารักษาดินแดน(๑) หัวหน้าฝ่ายอำนวยการ กองบัญชาการกองอาสารักษาดินแดนเป็นผู้ออกบัตรประจำตัวให้ผู้บังคับบัญชา เจ้าหน้าที่ และสมาชิกกองอาสารักษาดินแดนที่สังกัดในส่วนกลาง(๒) ผู้บังคับการกองอาสารักษาดินแดนจังหวัดเป็นผู้ออกบัตรประจำตัวให้ผู้บังคับบัญชา เจ้าหน้าที่ และสมาชิกกองอาสารักษาดินแดนที่สังกัดในจังหวัดนั้นข้อ ๑๓บัตรที่ได้ออกไว้ตามระเบียบกองอาสารักษาดินแดนว่าด้วยบัตรประจำตัวผู้บังคับบัญชาเจ้าหน้าที่ และสมาชิกกองอาสารักษาดินแดน พ.ศ. ๒๕๒๘ให้คงใช้ได้ต่อไปจนกว่าจะหมดอายุ หรือมีบัตรตามระเบียบนี้ แล้วแต่กรณีให้ไว้ณ วันที่ ๒๙ มกราคม พ.ศ. ๒๕๕๖จารุพงศ์ เรืองสุวรรณ พลอากาศเอกสุกำพล สุวรรณทัตรัฐมนตรีว่าการกระทรวงมหาดไทย รัฐมนตรีว่าการกระทรวงกลาโหม[เอกสารแนบท้าย]๑. แบบคำขอมีบัตรประจำตัว หรือขอบัตรประจำตัวใหม่ตามระเบียบกองอาสารักษาดินแดน ว่าด้วยบัตรประจำตัวผู้บังคับบัญชา เจ้าหน้าที่และสมาชิกกองอาสารักษาดินแดน พ.ศ. ๒๕๕๖๒. รายการบัตรประจำตัวผู้บังคับบัญชา เจ้าหน้าที่และสมาชิกกองอาสารักษาดินแดน(ดูข้อมูลจากภาพกฎหมาย)ปริยานุช/ผู้จัดทำ๒๐ มีนาคม ๒๕๕๖โชติกานต์/ผู้ตรวจ๑๘ เมษายน ๒๕๕๖[๑] ราชกิจจานุเบกษาเล่ม ๑๓๐/ตอนพิเศษ ๓๕ ง/หน้า ๓/๑๘ มีนาคม ๒๕๕๖